b'\n_START_ARTICLE_\nReinpolitiet\n_START_PARAGRAPH_\nReinpolitiet er en spesialtjeneste i det norske politiet som har ansvar for \xc3\xa5 beskytte den samiske reindriften i Nord-Norge. Reinpolitiet ble opprettet i 1949 og har et ansvarsomr\xc3\xa5de som dekker omtrent 56\xc2\xa0000\xc2\xa0km\xc2\xb2 i Finnmark og Nord-Troms. Reinpolitiet har i dag 14 tjenestemenn. Koordinatoren har kontorsted i Alta. De 14 tjenestemennene opererer i 7 patruljer (to mann i hver patrulje)._NEWLINE_Reinpolitiets hovedoppgaver er knyttet til allmennhetens bruk av naturen og til problemer innen reindriftsn\xc3\xa6ringen i tillegg til de alminnelige politimessige gj\xc3\xb8rem\xc3\xa5l. Oppgavene fremg\xc3\xa5r av egen instruks. Oppgavene knytter seg s\xc3\xa6rlig til forebygging og l\xc3\xb8sning av konflikter ved sammenblanding, skilling, merking og slakting av rein, men reinpolitiet har ogs\xc3\xa5 politi- og oppsynsoppgaver med generell natur- og milj\xc3\xb8kriminalitet. Dette omfatter kontroll av laksefisket langs kysten om sommeren og ulovlig kj\xc3\xb8ring med sn\xc3\xb8scootere og firehjulsmotorsykler. Landbruksdirektoratet (tidligere Reindriftsforvaltningen) skal alltid orienteres for om mulig \xc3\xa5 innhente r\xc3\xa5d og bistand til videre behandling av saker som ber\xc3\xb8rer reindriften._NEWLINE_Reinpolitiets patruljer bruker hovedsakelig sn\xc3\xb8scootere og firehjulsmotorsykler.'